b'\n_START_ARTICLE_\nAlbertas I Taboras\n_START_SECTION_\nBiografija\n_START_PARAGRAPH_\nGim\xc4\x97 1453\xc2\xa0m. Tabari\xc5\xa1k\xc4\x97se. 1469\xe2\x80\x931474\xc2\xa0m. mok\xc4\x97si Krokuvoje. 1476\xc2\xa0m. prad\xc4\x97jo dirbti Trakuose, o nuo 1484\xc2\xa0m. A\xc5\xa1menoje. 1492\xc2\xa0m. baland\xc5\xbeio 11 m. popie\xc5\xbeiaus Inocento VIII paskirtas Vilniaus vyskupu. Tikras lietuvis, labai myl\xc4\x97j\xc4\x99s Lietuv\xc4\x85 ir Vilni\xc5\xb3, kar\xc5\xa1tai r\xc5\xabpin\xc4\x99sis Lietuvos reikalais, saugojo lietuvi\xc5\xb3 teises nuo besiver\xc5\xbeian\xc4\x8di\xc5\xb3 \xc4\xaf Lietuv\xc4\x85 lenk\xc5\xb3 \xc5\xa1l\xc4\x97kt\xc5\xb3, gyn\xc4\x97 lietuvi\xc5\xb3 reikalus ir saugojo juos nuo nutautinimo. Seime jo nuomon\xc4\x97 buvo branginama, o karaliai da\xc5\xbenai klausdavo jo patarim\xc5\xb3._NEWLINE_1501\xc2\xa0m. atsisak\xc4\x97 paremti Melniko akt\xc4\x85. Jeigu valdovas su reikalais apleisdavo Vilni\xc5\xb3, tai LDK Pon\xc5\xb3 Tarybai vadovaudavo Vilniaus vyskupas. Kadangi Vilniaus vyskupas V. Taboras pasiprie\xc5\xa1ino ir nesutiko pripa\xc5\xbeinti Melniko akto, jis buvo netgi pa\xc5\xa1alintas i\xc5\xa1 Pon\xc5\xb3 Tarybos._NEWLINE_1503\xc2\xa0m. ruden\xc4\xaf karaliaus Aleksandro favoritu tapo totori\xc5\xb3 kilm\xc4\x97s kunigaik\xc5\xa1tis Mykolas Glinskis. Jo sukurstytas Aleksandras 1504\xc2\xa0m. at\xc4\x97m\xc4\x97 i\xc5\xa1 Jurijaus Iljini\xc4\x8diaus, Trak\xc5\xb3 vaivados Jono Zaberezinskio \xc5\xbeento, Lydos seni\xc5\xabnij\xc4\x85 ir atidav\xc4\x97 j\xc4\x85 Andriui Dro\xc5\xbed\xc5\xbeai, nors 1492\xc2\xa0m. buvo \xc4\xafsipareigoj\xc4\x99s neatimin\xc4\x97ti \xc5\xbeem\xc4\x97s vald\xc5\xb3, ne\xc4\xafrod\xc5\xbeius kalt\xc4\x97s. Iljini\xc4\x8di\xc5\xb3 palaikiusi Jono Zaberezinskio grupuot\xc4\x97 1505\xc2\xa0m. saus\xc4\xaf Bresto seime buvo pa\xc5\xa1alinta i\xc5\xa1 Pon\xc5\xb3 tarybos. Jonas Zaberezinskis, iki tol \xc4\xaftakingiausias Pon\xc5\xb3 tarybos narys, neteko Trak\xc5\xb3 vaivados ir kra\xc5\xa1to mar\xc5\xa1alo pareig\xc5\xb3. Ta\xc4\x8diau 1505\xc2\xa0m. gegu\xc5\xbe\xc4\x99 Jono Zaberezinskio grupuot\xc4\x97 Lenkijos seime Radome, remiama Lenkijos pon\xc5\xb3, susitaik\xc4\x97 su Aleksandru. Pasakojama, kad tuomet Vilniaus vyskupas Albertas Taboras pasak\xc4\x99s karaliui: A\xc5\xa1, kaip \xc5\xa1ios valstyb\xc4\x97s ir tamstos ganytojas, privalau serg\xc4\x97ti, idant tu, m\xc5\xabs\xc5\xb3 valdove, gerbtumei m\xc5\xabs\xc5\xb3 teises ir tavo duotas privilegijas. O jeigu kas nors u\xc5\xbesimanyt\xc5\xb3 jas pa\xc5\xbeeisti, tokiam, Dieve, kiekvienam atker\xc5\xa1yk. Ir sulig tais \xc5\xbeod\xc5\xbeiais Aleksandr\xc4\x85 i\xc5\xa1tik\xc4\x99s paraly\xc5\xbeius._NEWLINE_1503\xc2\xa0m. Vilniaus miesto gynybin\xc4\x97s sienos statyb\xc5\xb3 \xc5\xa1ventinimo procesijos metu su visais dvasininkais ir \xc5\xa1ventais paveikslais prie\xc5\xa1aky ap\xc4\x97jo miest\xc4\x85. Pa\xc5\xa1ventino ir Medinink\xc5\xb3 vart\xc5\xb3 pamatin\xc4\xaf akmen\xc4\xaf. Po procesijos vyskupas savo l\xc4\x97\xc5\xa1omis i\xc5\xa1k\xc4\x97l\xc4\x97 did\xc5\xbeiul\xc4\x99 puot\xc4\x85 visiems darbininkams. Kadangi miesto magistratas netur\xc4\x97jo daug l\xc4\x97\xc5\xa1\xc5\xb3, vyskupas nepagail\xc4\x97jo savo santaup\xc5\xb3. Jis atidav\xc4\x97 visas savo pajamas i\xc5\xa1 nekilnojamojo turto, dav\xc4\x97 savo \xc5\xbeemi\xc5\xb3 darbininkams, apr\xc5\xabpindavo maistu. Kai sienos statyba buvo baigta, sudegino visas s\xc4\x85skaitas, kad niekas nesu\xc5\xbeinot\xc5\xb3, kiek l\xc4\x97\xc5\xa1\xc5\xb3 jis sienos reikalams i\xc5\xa1leido._NEWLINE_Vyskupas Taboras dar prie\xc5\xa1 savo mirt\xc4\xaf susp\xc4\x97jo u\xc5\xbebaigti pagrindinius sienos statybos darbus ir pa\xc5\xa1ventinti pastatyt\xc4\x85 sien\xc4\x85. \xc5\xa0ventinimo procesijos metu paskui vyskup\xc4\x85 \xc4\x97jo karalius, didikai, bajorai, miesto magistrato nariai. Prie kiekvien\xc5\xb3 penkeri\xc5\xb3 vart\xc5\xb3 vyskupas klaupdavo ant keli\xc5\xb3 ir d\xc4\x97kodavo Auk\xc5\xa1\xc4\x8diausiajam, kad leido atlikti did\xc5\xbeiul\xc4\xaf darb\xc4\x85._NEWLINE_Prie\xc5\xa1 vyskupo mirt\xc4\xaf Vilniaus burmistras ir kiti miesto atstovai pra\xc5\xa1\xc4\x97 leisti pastatyti jam Vilniuje paminkl\xc4\x85, Taboras atsak\xc4\x97, kad geriausias paminklas jam b\xc5\xabsi\xc4\x85s pati miesto gynybin\xc4\x97 siena: J\xc5\xabs ir j\xc5\xabs\xc5\xb3 ainiai, saugokite, kad ji nevirst\xc5\xb3 griuv\xc4\x97siais._NEWLINE_1506\xc2\xa0m. vyskupas vadovavo karaliaus Aleksandro laidotuvi\xc5\xb3 ceremonijai Vilniaus katedroje. Mir\xc4\x97 1507\xc2\xa0m. kovo 27 d. Krokuvoje.'